CELEX: 32020D0434
Language: sk
Date: 2020-03-23 00:00:00
Title: Rozhodnutie Rady (SZBP) 2020/434 z 23. marca 2020 ktorým sa mení rozhodnutie 2013/34/SZBP o vojenskej misii Európskej únie na podporu výcviku ozbrojených síl ozbrojených síl Mali (EUTM Mali)

24.3.2020   
               
               
                  SK
               
               
                  Úradný vestník Európskej únie
               
               
                  L 89/1
               
            
         ROZHODNUTIE RADY (SZBP) 2020/434
         z 23. marca 2020
         ktorým sa mení rozhodnutie 2013/34/SZBP o vojenskej misii Európskej únie na podporu výcviku ozbrojených síl ozbrojených síl Mali (EUTM Mali)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 17. januára 2013 prijala rozhodnutie 2013/34/SZBP (1) o vojenskej misii Európskej únie na podporu výcviku ozbrojených síl Mali (EUTM Mali).
                  
               
                     (2)
                  
                  
                     Rada 14. mája 2018 prijala rozhodnutie (SZBP) 2018/716 (2), ktorým zmenila a predĺžila mandát misie EUTM Mali a stanovila finančnú referenčnú sumu na obdobie od 19. mája 2018 do 18. mája 2020.
                  
               
                     (3)
                  
                  
                     Bezpečnostná rada OSN vo svojich rezolúciách č. 2391 (2017) a č. 2480 (2019) potvrdila, že je pevne odhodlaná podporovať zvrchovanosť, nezávislosť, jednotu a územnú celistvosť krajín skupiny G5 Sahel, t. j. Burkiny Faso, Čadu, Mali, Mauritánie a Nigeru, ocenila prínos dvojstranných a mnohostranných partnerstiev k posilňovaniu bezpečnostných kapacít v regióne Sahel, najmä úlohu misií Európskej únie (EUTM Mali, EUCAP Sahel Mali a EUCAP Sahel Niger) pri poskytovaní výcviku a strategického poradenstva národným bezpečnostným silám v regióne Sahel, uvítala úsilie francúzskych síl zamerané na podporu operácií spoločných ozbrojených síl skupiny G5 Sahel a vyzvala k zodpovedajúcej koordinácii misie MINUSMA, ozbrojených síl Mali, spoločných ozbrojených síl skupiny G5 Sahel, francúzskych ozbrojených síl a misie Európskej únie v Mali, k výmene informácií medzi nimi a v príslušných prípadoch k ich vzájomnej podpore.
                  
               
                     (4)
                  
                  
                     Politický a bezpečnostný výbor odporučil v nadväznosti na strategické preskúmanie misie zmeniť a predĺžiť mandát misie EUTM Mali do 18. mája 2024 a uskutočniť priebežné strategické preskúmanie najneskôr po dvoch rokoch.
                  
               
                     (5)
                  
                  
                     Je tiež potrebné stanoviť finančnú referenčnú sumu určenú na pokrytie výdavkov spojených s misiou EUTM Mali na obdobie od 19. mája 2020 do 18. mája 2024.
                  
               
                     (6)
                  
                  
                     Rozhodnutie 2013/34/SZBP by sa malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie 2013/34/SZBP sa mení takto:
            
                        1.
                     
                     
                        Článok 1 sa nahrádza takto:
                        
                           „Článok 1
                           
                           Misia
                           
                              1.   Únia vedie vojenskú výcvikovú misiu v Mali (EUTM Mali) s cieľom pomáhať ozbrojeným silám Mali pri obnove ich vojenskej kapacity tak, aby mohli viesť vojenské operácie, ktorých cieľom je obnova územnej celistvosti Mali a zníženie hrozby, ktorú predstavujú teroristické skupiny, a poskytovať vojenskú pomoc spoločným ozbrojeným silám skupiny G5 Sahel ako aj národným ozbrojeným silám v krajinách skupiny G5 Sahel. Misia EUTM Mali sa nezúčastňuje na bojových operáciách.
                           
                           
                              2.   Strategickými cieľmi misie EUTM Mali sú:
                              
                                          a)
                                       
                                       
                                          prispievať k zlepšovaniu operačnej kapacity ozbrojených síl Mali pod kontrolou legitímnych civilných orgánov Mali;
                                       
                                    
                                          b)
                                       
                                       
                                          podporovať skupinu G5 Sahel prostredníctvom zabezpečenia operatívnosti spoločných ozbrojených síl skupiny G5 Sahel a národných ozbrojených síl v krajinách skupiny G5 Sahel.
                                       
                                    
                           
                              3.   Na účely cieľa uvedeného v odseku 2 písm. a), EUTM Mali poskytuje ozbrojeným silám Mali vojenské poradenstvo, výcvik, vrátane výcviku pred nasadením, vzdelávanie a odborné vedenie prostredníctvom podpory bez výkonnej právomoci až po taktickú úroveň, aby EUTM Mali mohla sledovať činnosti ozbrojených síl Mali a monitorovať ich výkonnosť a správanie, a to aj so zreteľom na ľudské práva a medzinárodné humanitárne právo.
                           
                           
                              4.   Na účely cieľa uvedeného v odseku 2 písm. b) poskytuje EUTM Mali spoločným silám G5 Sahel a národným ozbrojeným silám vojenské poradenstvo, výcvik a odborné vedenie prostredníctvom podpory bez výkonnej právomoci poskytované až pod taktickú úroveň.
                           
                           
                              5.   EUTM Mali uplatňuje postupný a modulárny prístup pre činnosti mimo Mali na podporu skupiny G5 Sahel.
                           
                           
                              6.   Misia EUTM Mali vykonáva svoje činnosti v úzkej koordinácii a spolupráci medzi členskými štátmi a inštitúciami Únie a orgánmi v súlade s integrovaným prístupom Únie a s ďalšími aktérmi podporujúcimi ozbrojené sily Mali, predovšetkým s Organizáciou Spojených národov (OSN), operáciou Barkhane a Hospodárskym spoločenstvom západoafrických štátov (ECOWAS) s cieľom posilniť súdržnosť opatrení, zabezpečiť zladenie činností a vhodne a čo najefektívnejším spôsobom optimalizovať zdroje s náležitým ohľadom na inštitucionálny rámec Únie. Uvedené činnosti sú podporované útvarom pre regionálne poradenstvo a koordináciu (RACC) pôsobiacim v rámci misie EUCAP Sahel Mali.“
                           
                        
                     
                  
                        2.
                     
                     
                        V článku 10 sa dopĺňa tento odsek:
                        
                           „3.   Finančná referenčná suma na spoločné náklady misie EUTM Mali na obdobie od 19. mája 2020 do 18. mája 2024 je 133 711 059 EUR. Percentuálny podiel referenčnej sumy uvedený v článku 25 ods. 1 rozhodnutia (SZBP) 2015/528 je 15 % viazaných rozpočtových prostriedkov a 0 % platobných rozpočtových prostriedkov.“
                        
                     
                  
                        3.
                     
                     
                        V článku 12 sa odsek 2 nahrádza takto:
                        
                           „2.   Mandát misie EUTM Mali sa skončí 18. mája 2024.“.
                        
                     
                  
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 23. marca 2020
            
               
                  Za Radu
               
               
                  predsedníčka
               
               A. METELKO-ZGOMBIĆ
            
         
         
            (1)  Rozhodnutie Rady 2013/34/SZBP zo 17. januára 2013 o vojenskej misii Európskej únie na podporu výcviku ozbrojených síl Mali (EUTM Mali) (Ú. v. EÚ L 14, 18.1.2013, s. 19).
         
            (2)  Rozhodnutie Rady (SZBP) 2018/716 zo 14. mája 2018, ktorým sa mení rozhodnutie 2013/34/SZBP o vojenskej misii Európskej únie na podporu výcviku ozbrojených síl Mali (EUTM Mali) a predlžuje sa jeho účinnosť (Ú. v. EÚ L 120, 16.5.2018, s. 8).